Kuva: Heikki Uusitalo

Poliisin heikot mahdollisuudet puuttua tavallisia kansalaisia koskettaviin rikoksiin näkyvät merkkeinä omankädenoikeudesta. Näin uskoo Suomen Poliisijärjestöjen Liiton puheenjohtaja Yrjö Suhonen.

Suhosen mukaan esimerkkejä ovat teollisuushalleille organisoidut omakätiset vartioinnit ja katupartiointi.

Suhonen pitää merkkejä omankädenoikeudesta oikeusvaltion pettämisenä. Osasyynä on se, että arkipäivän rikollisuuden torjunnan sijaan tärkeysjärjestyksen kärkipäässä ovat taloudellisesti kannattavammat tutkinnat.

Helsingin yliopiston rikos- ja prosessioikeuden professorin Kimmo Nuotion mukaan luottamus poliisiin on yhä hyvällä tasolla, mutta juuri arkisemmissa rikoksissa voi syntyä vääryyden kokemuksia.

- Varmaankin on niin, että poliisin resurssit ovat niukat ja tavallisten ihmisten tavalliset asiat tahtovat jäädä, Nuotio sanoo.

STT uutisoi toukokuussa, että vuodesta 2013 poliisille ilmoitettujen rikosten tutkinta-aika on pidentynyt keskimäärin 31 vuorokaudesta viime vuoden 37:ään. Samaan aikaan esitutkinnan rajoittamis- ja lopettamispäätökset ovat lisääntyneet tuhansilla ja kustannusperusteisesti rajatut tai lopetetut jutut neljälläsadalla.